జాకబ్ జుమా
జాకబ్ గెడ్లెయిహ్లెకిసా జుమా (జననం ఏప్రిల్ 12, 1942) దక్షిణాఫ్రికా అధ్యక్షుడు, 2009 సార్వత్రిక ఎన్నికల్లో ఆయన పార్టీ విజయం సాధించింది, ఆపై దేశ పార్లమెంట్ ఆయనను అధ్యక్షుడిగా ఎన్నుకుంది.
అధికార రాజకీయ పార్టీ ఆఫ్రికన్ నేషనల్ కాంగ్రెస్ (ANC)కు జుమా అధ్యక్షుడిగా ఉన్నారు, 1999 నుంచి 2005 వరకు ఆయన దక్షిణాఫ్రికా ఉపాధ్యక్షుడిగా పనిచేశారు. పేరులోని మొదటి అక్షరాలు JZ తో కూడా ఆయనను సూచిస్తారు, ఆయన జాతి పేరు షోలాజీ . డిసెంబరు 18, 2007న జుమా ANC అధ్యక్ష బాధ్యతలు స్వీకరించారు, పోలోక్వాన్‌లో జరిగిన ANC సమావేశంలో అప్పటి అధ్యక్షుడు థాబో బెకీని ఓడించి ఆయన అధ్యక్ష పగ్గాలు చేపట్టారు. జుమా గతంలో సౌత్ ఆఫ్రికన్ కమ్యూనిస్ట్ పార్టీ (SACP) సభ్యుడిగా కూడా వ్యవహరించారు, 1990లో ఈ పార్టీ నుంచి బయటకు రాకముందు పార్టీ పొలిట్‌బ్యూరోలో కూడా కొద్దికాలం పనిచేశారు.
సెప్టెంబరు 20, 2008న, ఆఫ్రికన్ నేషనల్ కాంగ్రెస్ జాతీయ కార్యనిర్వాహక కమిటీ తన అధ్యక్ష హోదాను రద్దు చేయడంతో థాబో బెకీ రాజీనామా చేశారు, జాకబ్ జుమాపై అవినీతి అభియోగాలు మోపడంతోపాటు, నేషనల్ ప్రాసిక్యూటింగ్ అథారిటీ (NPA) (జాతీయ నేరవిచారణ యంత్రాంగం)లో న్యాయమూర్తి నికోల్సన్ అనుచితంగా జోక్యం చేసుకున్నట్లు నిర్ధారణ కావడంతో బెకీ అధ్యక్ష హోదాను కమిటీ రద్దు చేసింది.
జుమా అనేక న్యాయపరమైన వివాదాలను ఎదుర్కొన్నారు. 2005లో ఆయనపై అత్యాచార అభియోగాలు మోపబడ్డాయి, అయితే ఈ కేసు నుంచి ఆయన నిర్దోషిగా విముక్తులయ్యారు. అంతేకాకుండా, ఆయన అక్రమ వ్యాపార కార్యకలాపాలు మరియు అవినీతి ఆరోపణలపై సుదీర్ఘ న్యాయ వివాదాల్లో పోరాడారు, తన ఆర్థిక సలహాదారు షాబీర్ షేక్ అవినీతి మరియు మోసం అభియోగాల్లో శిక్షించబడటంతో జుమా ఈ వివాదాల్లో చిక్కుకున్నారు. ఏప్రిల్ 6, 2009న, జాతీయ న్యాయవిచారణ యంత్రాంగం రాజకీయ జోక్యాన్ని చూపిస్తూ ఆయనపై అభియోగాలను ఎత్తివేయాలని నిర్ణయించింది.
జుమా (ప్రస్తుతం క్వాజులు-నాటల్‌లో భాగంగా ఉన్న) జులుల్యాండ్‌లోని కాండ్లాలో జన్మించారు. ఆయన తండ్రి పోలీసు, జుమా బాల్యంలోనే ఆయన మరణించారు, ఆయన తల్లి గృహ కార్మికులురాలిగా పనిచేశారు. JZ ఆత్మకథ ప్రకారం, ఆయనకు సరైన పాఠశాల విద్య కూడా అందలేదు. "బాల్యం పేదరికంలో గడవడంతో, జాకబ్ జుమాకు సరైన పాఠశాల విద్య పొందలేదు." జులుల్యాండ్ మరియు ఉకుంబాన్ అనే ప్రాంతంలోని (కాస్టెర్విల్లేకు సమీపంలో) డర్బన్ శివారుల మధ్య ఆయన బాల్యాన్ని గడిపారు. ఆయనకు ఒక సోదరుడు ఉన్నారు, పేరు మైకెల్.
చిన్నప్పటి నుంచే జుమా రాజకీయాల్లో ఉన్నారు, 1959లో ఆయన ఆఫ్రికన్ నేషనల్ కాంగ్రెస్‌లో చేరారు. 1961లో ANCని రద్దు చేసిన తరువాత, 1962లో ఆయన ఉంఖోంటో వి సీజ్వెలో క్రియాశీల సభ్యుడిగా వ్యవహరించారు. 1963లో ఆయన సౌత్ ఆఫ్రికన్ కమ్యూనిస్ట్ పార్టీ (SACP)లో చేరారు. 1963లో, ప్రస్తుతం నార్త్ వెస్ట్ ప్రావీన్స్‌లో భాగంగా ఉన్న పశ్చిమ ట్రాన్స్‌వాల్‌లోని జీరస్ట్ సమీపంలో 45 మంది కొత్త సభ్యుల బృందంతో ఆయన అరెస్టయ్యారు. శ్వేతజాతి మైనారిటీల నేతృత్వంలోని జాతి వివక్ష గల ప్రభుత్వాన్ని కూలదోసేందుకు కుట్రపన్నారనే ఆరోపణలపై ఆయనకు 10 ఏళ్ల జైలు శిక్ష విధించారు, నెల్సన్ మండేలాతో కలిసి రాబెన్ ద్వీపంలో ఆయన ఈ జైలు శిక్షను అనుభవించారు, ఇదే జైలులో ఇతర ప్రముఖ ANC నేతలను కూడా ఉంచారు. ఇదిలా ఉంటే ఖైదీల అసోసియేషన్ ఫుట్‌బాల్ గేమ్స్‌లో జుమా నిర్ణేత (రిఫరీ)గా వ్యవహరించారు, ఖైదీల సొంత పాలక మండలి మకానా F.A. నేతృత్వంలో ఈ ఫుట్‌బాల్ పోటీలు జరిగేవి
జైలు నుంచి విడుదలైన తరువాత, ఆయన నాటల్ ప్రావీన్స్‌లోని రహస్య యంత్రాంగాలు ద్వారా ANC పునఃస్థాపన కార్యకలాపాల్లో చురుగ్గా వ్యవహరించారు.
1975లో మొదటిసారి దక్షిణాఫ్రికాను విడిచిపెట్టి వెళ్లిన జుమా స్విట్జర్లాండ్‌లో థాబో బెకీని కలుసుకున్నారు, అక్కడి నుంచి మొజాంబిక్‌కు వెళ్లారు, సోవెటో తిరుగుబాటు సందర్భంగా ఇక్కడకు వచ్చిన వేలాది మంది ప్రవాసులతో కలిసి పనిచేశారు.
1977లో ఆయన ANC జాతీయ కార్యవర్గంలో సభ్యుడయ్యారు. మొజాంబిక్‌లో ఆయన ANC ఉప ప్రధాన ప్రతినిధిగా సేవలు అందించారు, మొజాంబిక్ మరియు దక్షిణాఫ్రికా ప్రభుత్వాలు 1984లో కోమాటీ ఒప్పందంపై సంతకం చేసేవరకు జుమా ఈ బాధ్యతలు నిర్వహించారు. ఒప్పందంపై సంతకం చేసిన తరువాత, ఆయన ANC ప్రధాన ప్రతినిధిగా నియమితులయ్యారు.
1980వ దశకం మధ్యకాలంలో ఏర్పాటయిన ANC యొక్క రాజకీయ మరియు సైనిక మండలిలో కూడా ఆయన పనిచేశారు, ఏప్రిల్ 1989లో SACP పొలిట్‌బ్యూరోకు ఎన్నికయ్యారు.
PW బోథా నేతృత్వంలోని మొజాంబిక్ ప్రభుత్వం నుంచి ఒత్తిళ్లు పెరిగిపోవడంతో, జనవరి 1987లో మొజాంబిక్‌ను జుమా బలవంతంగా విడిచిపెట్టాల్సి వచ్చింది. ఆపై ఆయన జాంబియాలోని లుసాకాలో ఉన్న ANC ప్రధాన కార్యాలయానికి వెళ్లారు, అక్కడ ఆయన రహస్య యంత్రాంగాల అధిపతిగా నియమించబడ్డారు, తరువాత కొద్దికాలానికే నిఘా విభాగం అధిపతిగా నియమితులయ్యారు. అక్కడ ఆయన పదవీ కాలం ఇప్పటికీ వివాదాస్పదంగా మిగిలివుంది.
ANCపై ఫిబ్రవరి 1990లో నిషేధం ఎత్తివేసిన తరువాత, చర్చల ప్రక్రియను ప్రారంభించేందుకు దక్షిణాఫ్రికాకు తిరిగి వచ్చిన మొదటి ANC నేతల్లో ఆయన కూడా ఒకరు.
1990లో, దక్షిణ నాటల్ ప్రాంతానికి ANC ఛైర్మన్‌గా ఆయన ఎన్నికయ్యారు, ANC మరియు ఇంకాథా ఫ్రీడమ్ పార్టీ (IFP) కార్యకర్తల మధ్య ఈ ప్రాంతంలో జరుగుతున్న రాజకీయ హింసాకాండపై పోరాడటంలో కీలక పాత్ర పోషించారు. తరువాతి ఏడాది ఆయన ANC ఉప ప్రధాన కార్యదర్శిగా ఎన్నికయ్యారు, జనవరి 1994లో, జుమా క్వాజులు నాటల్ యొక్క ప్రధానమంత్రి ఎన్నికల్లో ANC అభ్యర్థిగా ప్రతిపాదించబడ్డారు.
మాంగోసుథు బోథెలెజీ నేతృత్వంలోని IFP ఈ కాలంలో జులు గర్వం మరియు రాజకీయ శక్తిపై ప్రత్యేక దృష్టి పెట్టింది. ఈ సందర్భంలో, హింసను అణిచివేయడం కోసం ANC చేపట్టిన కార్యకలాపాల్లో జుమా యొక్క జులు వారసత్వం ఆయనకు ప్రత్యేక పాత్ర కల్పించింది, ఈ ప్రాంతంలో జులు ప్రజల మద్దతు పొందేందుకు హింసాకాండ యొక్క రాజకీయ (గిరిజన మూలాలు కాకుండా) మూలాలపై ANC దృష్టి పెట్టింది.
1977లో, పార్టీ విమోచన ఉద్యమంలో ఉన్నప్పుడే, ANC జాతీయ కార్యవర్గంలో పని చేయడం ద్వారా జాతీయ నాయకత్వంలో కూడా జుమాకు అనుభవం ఉంది. పార్టీ అధ్యక్షుడిగా ఎన్నిక కావడానికి ముందు ANCకి ఆయన ముప్పై సంవత్సరాలు సేవలు అందించారు. 1994 సార్వత్రిక ఎన్నికలు తరువాత, ANC అధికార పార్టీగా అవతరించింది, అయితే క్వాజులు-నాటల్ ప్రావీన్స్‌లో IFP చేతిలో ఇది పరాజయం చవిచూసింది, ఇదిలా ఉంటే ఆయన క్వాజులు-నాటల్ ప్రావీన్స్ ప్రభుత్వంలో ఆర్థిక వ్యవహారాలు మరియు పర్యాటక శాఖ కార్యనిర్వాహక కమిటీ సభ్యుడిగా (MEC) నియమించబడ్డారు, థాబో బెకీకి మార్గం సుగమం చేసేందుకు ఉపాధ్యక్ష పదవి పోటీ నుంచి ఆయన తప్పుకుని MEC బాధ్యతలు స్వీకరించారు. డిసెంబరు 1994లో, క్వాజులు-నాటల్ ANC విభాగ ఛైర్మన్‌గా మరియు ANC జాతీయ ఛైర్మన్‌గా ఎన్నికయ్యారు, 1996లో ఈ పదవికి ఆయన తిరిగి ఎన్నుకోబడ్డారు. డిసెంబరు 1997లో మాఫికెంగ్‌లో జరిగిన జాతీయ సమావేశంలో ఆయన ANC ఉపాధ్యక్షుడిగా ఎన్నికయ్యారు, తరువాత జూన్ 1999లో దక్షిణాఫ్రికా కార్యనిర్వాహక ఉపాధ్యక్షుడిగా నియమితులయ్యారు.
ఈ కాలంలో, ఉగాండా అధ్యక్షుడు యోవెరీ ముసెవెనీతో బురుండీ శాంతి ప్రక్రియను అనుకూలపరిచే వ్యక్తిగా కంపాలా, ఉగాండా దేశాల్లో ఆయన పనిచేశారు. బురుండీలో శాంతి ప్రక్రియను పర్యవేక్షించేందుకు ఏర్పాటైన ప్రాంతీయ అధ్యక్షుల సమూహం 'గ్రేట్ లేక్స్ ప్రాంతీయ వేదిక'కు ముసెవెనీ నేతృత్వం వహించారు, 1993లో బురుండీలో అనేక మంది సాయుధ హుటు వర్గీయులు ఆయుధాలు చేపట్టి తుట్సి మైనారిటీ వర్గం నేతృత్వంలోని ప్రభుత్వం మరియు ఆర్మీపై ఆధిపత్యం చెలాయించారు, మెజారిటీ హుటు వర్గానికి చెందిన, ఎన్నికయిన మొదటి అధ్యక్షుడిని తుట్సీ వర్గీయులు హత్య చేశారనే ఆరోపణలతో ఈ హింసాకాండ జరిగింది.
1999నాటి దక్షిణాఫ్రికా ప్రభుత్వం యొక్క $5 బిలియన్ల ఆయుధ సేకరణ ఒప్పందానికి సంబంధించి జుమాపై అవినీతి ఆరోపణలు వచ్చాయి, జూన్ 14, 2005న ఈ అవినీతి ఆరోపణలపై అధ్యక్షుడు థాబో బెకీ ఉపాధ్యక్ష బాధ్యతల నుంచి జుమాను తొలగించారు. ఆయన స్థానంలో బులెలానీ నగుకా భార్య ఫుంజిల్ లాంబో-నగుకా దక్షిణాఫ్రికా ఉపాధ్యక్ష బాధ్యతలు చేపట్టారు. లాంబో-నగుకా 1999 నుంచి ఖనిజాలు మరియు ఇంధన శాఖ మంత్రిగా ఉన్నారు. వ్యాపార వర్గం ఆమె నియామకంపై హర్షం వ్యక్తం చేసింది, ఇదిలా ఉంటే అవినీతి అభియోగాలు దాఖలు చేసిన తరువాత మరియు అత్యాచార అభియోగాలు మోపడానికి ముందు మధ్యకాలంలో అనేక ANS ర్యాలీల్లో జుమా మద్దతుదారులు ఆమెను బహిరంగంగా విమర్శించారు, ఉట్రెచ్‌లో మొదటిసారి ఆమె నియామకంపై ఆయన మద్దతుదారులు అసంతృప్తి వ్యక్తం చేశారు.
పార్టీ సంప్రదాయం ప్రకారం, బెకీ తరువాత అధ్యక్ష బాధ్యతలు చేపట్టేందుకు ANC ఉపాధ్యక్షుడుగా జుమా సిద్ధమయ్యారు. అక్టోబరు మరియు నవంబరు 2007 సమావేశాల్లో పార్టీ యంత్రాంగాలు తమ నామినేషన్లను దాఖలు చేశాయి, వీటిలో జుమా ANC అధ్యక్ష బాధ్యతలకు జుమా ప్రధాన అభ్యర్థి, అదే విధంగా 2009లో దక్షిణాఫ్రికా అధ్యక్షుడు అయ్యేందుకు సంకేతాలు కనిపించాయి. డిసెంబరు 18, 2007లో 2329 ఓట్లతో ANC అధ్యక్షుడిగా జుమా ఎన్నికయ్యారు, రెండోసారి ANC అధ్యక్ష పదవికి పోటీ పడుతున్న దక్షిణాఫ్రికా అధ్యక్షుడు థాబో బెకీకి 1505 ఓట్ల మాత్రమే వచ్చాయి. డిసెంబరు 28, 2007న, స్కార్పియన్‌లు (ప్రభుత్వ అవినీతి నిరోధక సంస్థ అధికారులు) జుమాపై అక్రమ వ్యాపార కార్యకలాపాలు, నల్లడబ్బును చెలామణీలోకి తీసుకురావడం, అవినీతి మరియు మోసం వంటి వివిధ నేరారోపణలపై హైకోర్టులో అభియోగాలు దాఖలు చేశారు.
సెప్టెంబరు 2008లో, ANC దేశ అధ్యక్ష పదవి నుంచి థాబో బెకీని తొలగించింది, 2009 సార్వత్రిక ఎన్నికల వరకు పార్టీ ఉపాధ్యక్షుడు గాలెమా మోట్లాంథేను ఆపద్ధర్మ అధ్యక్షుడిగా ప్రకటించింది, ఈ ఎన్నికల తరువాత జుమా దక్షిణాఫ్రికా అధ్యక్షుడయ్యారు. మే 6న జరిగిన ఎన్నికల్లో విజయం సాధించిన ఆయన, మే 9, 2009న దక్షిణాఫ్రికా అధ్యక్ష పగ్గాలు చేపట్టారు.
జుమా ఒక ఆర్థిక ప్రజాస్వామ్య విధానాల మద్దతుదారు, ఆయన తననుతాను అప్పుడప్పుడు "సామ్యవాది" వర్ణించుకున్నారు. ఆయనకు వాణిజ్య సంఘాలు మరియు సౌత్ ఆఫ్రికన్ కమ్యూనిస్ట్ పార్టీల నుంచి మద్దతు లభించింది. మహిళలు మరియు ఆఫ్రికన్ నేషనల్ కాంగ్రెస్‌కు చెందిన యువజన సంఘాల నుంచి కూడా ఆయనకు మద్దతు లభించింది. ది గార్డియన్ మరియు న్యూయార్క్ టైమ్స్ ప్రకారం ఆయన సంపద పునఃపంపిణీ గురించి మాట్లాడేవారు, సంపద పునఃపంపిణీని కోరే సామ్యవాదులు మరియు కమ్యూనిస్ట్‌లతో ఆయన అనుబంధం కలిగి ఉన్నారు.
ది గార్డియన్ (UK) కూడా జుమా విదేశీ పెట్టుబడిదారుల ప్రయోజనాలను కాపాడతామని పునరుద్ఘాటించేందుకు ప్రయత్నించినట్లు పేర్కొంది.
తన ఆర్థిక సలహాదారు షాబీర్ షేక్ అవినీతి మరియు మోసం కేసుల్లో చిక్కుకుకోవడంతో ఈ అవినీతి సంబంధిత వివాదంలో జుమా కూడా కూరుకుపోయారు. ఆ సమయంలో ప్రభుత్వ నేరవిచారణ యంత్రాంగానికి జాతీయ డైరెక్టర్‌గా ఉన్న బులెలానీ నగుకా ANC చీఫ్ విప్ టోనీ యెంగెనీ మరియు జుమా ఇద్దరి కేసులను విచారించారు, వారిపై అధికార దుర్వినియోగం అభియోగాలు మోపబడ్డాయి. వివాదాస్పద ఆయుధాల ఒప్పందంపై అనుచిత ప్రభావాన్ని చూపించడం మరియు ఇటువంటి ప్రభావం ద్వారా ఆర్థిక ప్రయోజనం కోసం ప్రయత్నించడం వంటి ఆరోపణలు వారిపై మోపబడ్డాయి. యెంగెనీపై నేర నిర్ధారణ జరగ్గా, జుమాపై ఆరోపణలు కొట్టివేయబడ్డాయి, నగుకా ఈ కేసు విచారణ తరువాత"... విచారణకు ముందు అవినీతికి సంబంధించిన సాక్ష్యం ఉన్నప్పటికీ, ఈ కేసును కోర్టులో జయించడానికి ఇది సరిపోదని తీర్పు చెప్పారు". అవినీతి ఆరోపణలపై ANC నుంచి విమర్శలు రావడంతో నగుకా వ్యక్తిగత కార్యకలాపాలు చూసుకునేందుకు వెళ్లిపోయారు.
2004లో, షాబీర్ షేక్ విచారణలో జుమా ఒక ప్రధాన వ్యక్తిగా ప్రస్తావించబడ్డారు. డర్బన్ వ్యాపారవేత్త మరియు ఆయన ఆర్థిక సలహాదారు షాబీర్ షేక్‌ను దక్షిణాఫ్రికా నావికా దళం కోసం వాలౌర్ తరగతి యుద్ధ నౌకల కొనుగోళ్ల విషయంలో లంచాలు తీసుకున్నట్లు ఆరోపణలతోపాటు, డర్బన్‌లో తీరం వెంబడి చేపట్టిన ప్రతిపాదిత ప్రాజెక్టు మరియు కాండ్లాలోని జుమా నివాసంపై భారీ వ్యయంపై ప్రశ్నించారు. రక్షణ రంగ వ్యాపారి థామ్సన్ CSFకు మద్దుతు ఇచ్చినందుకు జుమాకు ఆ వ్యాపారి ఏడాదికి R500 000 లంచం ఇవ్వాలని మధ్యవర్తిత్వం చేసినట్లు సూచించే వివాదాస్పద ఫ్యాక్స్ పత్రాలు కొన్ని వెలుగుచూశాయి. జూన్ 2, 2005లో, షేక్‌పై అభియోగాలు నిరూపించబడ్డాయి, అతనికి 15 ఏళ్లు జైలు శిక్ష విధించారు.
జుమా మరియు షేక్ మధ్య జరిగిన అనేక లావాదేవీలపై న్యాయమూర్తి హిలరీ స్కుయిర్స్ దృష్టి పెట్టారు, వీటన్నింటినీ కలిపి ఒకసారి లేదా పలుమార్లు ఆరోపణలు ఎదుర్కొన్న కంపెనీలు జాకబ్ జుమాకు డబ్బు చెల్లించినట్లు పరిగణించారు. స్కుయిర్స్ జుమా మరియు షేక్ మధ్య సంబంధాన్ని "ఒక సాధారణ అవినీతి సంబంధం"గా పేర్కొన్నట్లు ప్రసార మాధ్యమాలు వక్రీకరించాయి, అయితే వాస్తవానికి ఈ వ్యాఖ్యలు కోర్టు పత్రాల్లో కనిపించలేదు. ఈ వాక్యానికి కారణభూతులు తమను సమర్థించుకునేందుకు, షేక్ కేసు తీర్పు యొక్క పూర్తి సారాంశం లో జుమా పేరు 471 సార్లు ప్రస్తావించబడింది, "అవినీతికర" లేదా "అవినీతి" పదాలు 54సార్లు ఉపయోగించారు, "అవినీతికర" పదం మరియు "జుమా" పేరు 12 వాక్యాల్లో ఉంది. ప్రసార మాధ్యమాలు తరువాత పై వాక్యానికి బదులుగా "పరస్పర ప్రయోజన సహజీవనం" అనే వాక్యాన్ని ఉపయోగించింది, దీనిని
తీర్పులోని 235వ పేరాగ్రాఫ్ నుంచి తీసుకుంది: "జుమా మంచిపేరును 1997 ముందు కంటే విస్తృతంగా ఉపయోగించుకోవడం కొనసాగించడం వలన తనకు కలిగే ప్రయోజనాలు అతను గుర్తించాడనుకోవడం లోకజ్ఞానం మరియు సాధారణ మానవ ధోరణితో ఆలోచించినా తెలిసిపోతుంది; సాక్ష్యం చూపిస్తున్నట్లుగా వారి మధ్య పరస్పర ప్రయోజన సహజీవనం ఉందని, ప్రారంభ పరిస్థితులు మరియు ఈ చెల్లింపుల తరువాత కొనసాగిన సంబంధాలు, గ్రహీతలో బాధ్యత వివేకాన్ని సృష్టించగలవన్నారు."
ఆయన భవితవ్యంపై పన్నెండు రోజులపాటు తీవ్రస్థాయిలో ప్రసార మాధ్యమాల్లో జరిగిన చర్చలు తరువాత, అధ్యక్షుడు థాబో బెకీ జూన్ 14, 2005న ఆయనను దేశ ఉపాధ్యక్ష బాధ్యతల నుంచి తొలగించారు. పార్లమెంట్ సంయుక్త సమావేశంలో బెకీ మాట్లాడుతూ, గౌరవనీయ ఉపాధ్యక్షుడి పదవి, ప్రభుత్వం, మన యువ ప్రజాస్వామ్య వ్యవస్థ మరియు దేశ ప్రయోజనాలను దృష్టిలో ఉంచుకొని, గౌరవనీయ జాకబ్ జుమాను దేశ ఉపాధ్యక్ష బాధ్యతలు మరియు క్యాబినెట్ సభ్యత్వం నుంచి విముక్తులను చేయడం మంచిందని అభిప్రాయపడ్డారు. జుమా తరువాత పార్లమెంట్ సభ్యత్వానికి రాజీనామా చేశారు.
షేక్ విచారణ తదనంతర పరిణామాల్లో, జుమాపై అధికారికంగా జాతీయ నేరవిచారణ యంత్రాంగం అవినీతి అభియోగాలు మోపింది. పీటర్‌మేరిట్జ్‌బర్గ్ హైకోర్టులో ఈ కేసును దాఖలు చేశారు, అయితే నేరవిచారణ బృందం కేసు విచారణను వాయిదా వేయాలని కోరుతూ, దాఖలు చేసిన దరఖాస్తు రద్దు చేయబడింది (NPA సాక్ష్యం కోసం అవసరమైన పత్రాలను సేకరించేందుకు వీలుగా కేసు దర్యాప్తును వాయిదా వేయాలని ఈ పిటిషన్ దాఖలు చేశారు). విచారణను వాయిదా వేయాలని కోరిన పిటిషన్‌ను తోసిపుచ్చిన న్యాయస్థానం, జుమాపై క్రిమినల్ అభియోగాలు మోపేందుకు ఉద్దేశించిన విచారణలపై శాశ్వత స్టే విధించాలని కోరుతూ ప్రతివాదులు దాఖలు చేసిన దరఖాస్తును విచారణకు స్వీకరించింది.
కోర్టులో హాజరు కావాలని తాను కోరుకుంటున్నట్లు జుమా ప్రకటించినప్పటికీ, ఆయన తరపు న్యాయవాద బృందం విచారణలను జాప్యం చేయడం కొనసాగించింది, ఒక నిర్ణీత తేదీకి కేసు విచారణను వాయిదా వేయాలని కోరుతూ దాఖలైన పిటిషన్‌పై విచారణ విషయంలో, న్యాయస్థానానికి కీలకమైన సాక్ష్యం అందుబాటులో లేకుండా చేయడంలో ప్రతివాదులు విజయవంతమయ్యారు. దీంతో వాయిదా కోసం వాదుల తరపు బృందం దాఖలు చేసిన దరఖాస్తు కోర్టులో రద్దు చేయబడింది, ఇదిలా ఉంటే జుమా బృందం ఆయనకు సంబంధించిన విచారణలపై శాశ్వత స్టేను పొందడంలో విఫలమయ్యారు (తద్వారా జుమాపై విచారణలు నిర్వహించేందుకు వీలు కల్పించబడింది). ఈ కారణంగా NPA తమ వాదనకు బలమైన ఆధారాల సేకరణను పూర్తి చేసిన వెంటనే, జుమాపై తిరిగి అవినీతి అభియోగాలు నమోదు చేసేందుకు మార్గం ఏర్పడింది.
నవంబరు 8, 2007న అత్యున్నత పునర్వినిచారణ న్యాయస్థానం (సుప్రీం కోర్ట్ ఆఫ్ అప్పీల్) జాతీయ నేరవిచారణ యంత్రాంగం నిర్వహించిన వివిధ శోధన మరియు జప్తు కార్యకలాపాలకు అనుకూలంగా తీర్పు చెప్పడంతోపాటు, జుమా ప్రతివాద బృందం దాఖలు చేసిన నాలుగు దరఖాస్తులను తోసిపుచ్చింది. ఫ్రాన్స్ ఆయుధాల కంపెనీ సీనియర్ అధికారి యొక్క వ్యక్తిగత డైరీని జాతీయ నేరవిచారణ యంత్రాంగం సేకరించడానికి వీలు కల్పించింది, ఈ డైరీలో ఆయుధాల ఒప్పందాన్ని ఖరారు చేస్తున్న సందర్భంలో జుమాకు సంబంధించిన అవినీతి కార్యకలాపాల సమాచారం ఉండవచ్చని న్యాయస్థానం భావించింది.
డిసెంబరు 28, 2007న, స్కార్పియన్‌లు జుమాపై అక్రమ వ్యాపార కార్యకలాపాలు, నల్లడబ్బును చెలామణీలోకి తీసుకురావడం, అవినీతి మరియు మోసం వంటి వివిధ నేరాలపై హైకోర్టులో అభియోగాలు దాఖలు చేశారు. ఒక ఏడాది కంటే ఎక్కువ కాలం జైలు శిక్ష విధించబడినట్లయితే చట్టప్రకారం, జుమా దక్షిణాఫ్రికా పార్లమెంట్‌లో అడుగుపెట్టే వీలుండదు, తద్వారా దక్షిణాఫ్రికా అధ్యక్ష బాధ్యతలు చేపట్టే అర్హత కూడా ఆయన కోల్పోతారు.
జుమా ఆగస్టు 4, 2008న న్యాయస్థానంలో విచారణకు హాజరయ్యారు. సెప్టెంబరు 12, 2008న, పీటర్‌మేరీట్జ్‌బర్గ్ న్యాయమూర్తి క్రిస్ నికోల్సన్ విచారణ ప్రాతిపదికన జుమాపై మోపిన అవినీతి అభియోగాలు చట్టవిరుద్ధమని తీర్పు చెప్పారు, నేషనల్ డైరెక్టరేట్ ఆఫ్ పబ్లిక్ ప్రాసిక్యూషన్స్ ("NDPP") జుమాపై అభియోగాలు మోపాలని నిర్ణయం తీసుకోకముందు ఆయన వాదనలను వినిపించేందుకు అవకాశం ఇవ్వలేదని (దక్షిణాఫ్రికా రాజ్యాంగం ప్రకారం దీనికి వీలు కల్పించాల్సివుంది) తీర్పు చెప్పారు, మరియు న్యాయపరమైన విచారణలు ఎదుర్కొన్నందుకు ఆయనకు అయిన వ్యయాలను కూడా చెల్లించాలని ప్రభుత్వాన్ని ఆదేశించారు. జుమాపై తిరిగి అవినీతి అభియోగాలు దాఖలు చేయడంలో రాజకీయ జోక్యం పాత్ర ఉన్నట్లు తాను భావిస్తున్నానని నికోల్సన్ పేర్కొన్నారు, అయితే జుమాపై మోపిన అభియోగాలు చట్ట విరుద్ధమని నిర్ణయం తీసుకోవడానికి ఇది కారణం కాదని వివరించారు. ఈ తీర్పు జుమా యొక్క దోషిత్వం లేదా నిర్దోషిత్వానికి సంబంధించినది కాదు, అయితే ఇది కేవలం ఒక విధానపరమైన కోణమని ఉద్ఘాటించారు. వివిధ ప్రసార మాధ్యమ కథనాలు జుమాపై అభియోగాలు రద్దు చేయబడ్డాయని తప్పుగా పేర్కొన్నాయి అయితే ఇది రద్దు చేయడం కాదు. ఈ తీర్పు తరువాత కూడా NDPP జుమాపై తిరిగి అభియోగాలు నమోదు చేయవచ్చు, అయితే, NDPP అటువంటి నిర్ణయం తీసుకునే ముందు ఆయనకు ఒకసారి తన వాదన వినిపించుకునే అవకాశం ఇవ్వాలని సూచించింది. తీర్పులోని 47వ పేరాగ్రాఫ్‌లో, న్యాయమూర్తి నికోల్సన్ ఈ విధంగా రాశారు,
ఆడి ఆల్టెరమ్ పార్టెమ్ (అవతలివారి వాదనను వినాలనే) నియమంలో భాగంగా ప్రతివాది వాదన వినాలనే విధాయకం ఉంది. ఒక అనుకూల ఫలితాన్ని పొందే అభిప్రాయంతో, నిర్ణయం కారణంగా తీవ్రంగా ప్రభావితమయ్యే నిందితుడికి వాదన వినిపించుకునే అవకాశం కల్పించాలని దీని ప్రకారం సూచించబడింది. సాధారణంగా కేసుకు సంబంధించిన సారాంశం లేదా విషయాన్ని నిందితుడికి తెలియజేయాలి, దానికి అతను జవాబు ఇవ్వాలి.
రాజ్యాంగంలోని 179 (5) (d)వ భాగంలో సూచించబడిన ఈ ప్రక్రియను NDPP పాటించడంలో విఫలమైందని, అందువలన NDPP జుమాపై తిరిగి అభియోగాలు నమోదు చేయడం చట్టవిరుద్ధమని కోర్టు తీర్పు చెప్పింది. జుమాపై అభియోగాలు నమోదు చేసిన సమయం నుంచి (ANC అధ్యక్షుడిగా ఆయన ఎన్నికయిన వెంటనే ఈ అభియోగాలు నమోదు చేయబడ్డాయి) వివిధ అనుమాన ప్రమాణాలను గుర్తించవచ్చని న్యాయమూర్తి నికోల్సన్ అభిప్రాయపడ్డారు, వీటిలో ఓ స్థాయి వరకు ప్రభుత్వ కార్యనిర్వాహక విభాగం యొక్క రాజకీయ జోక్యం ఉందని పరిగణించారు. న్యాయమూర్తి నికోల్సన్ తన తీర్పు 210వ పేరాగ్రాఫ్‌లో ఈ విధంగా రాశారు,
పోలోక్వాన్‌లో అధ్యక్షుడికి రాజకీయ పరాజయం ఎదురైన తరువాత, ఎంషి డిసెంబరు 18, 2007న [జుమాపై] నేరారోపణలు చేసిన సమయం అత్యంత దౌర్భాగ్యమని పేర్కొన్నారు. దీనితోపాటు, కార్యనిర్వాహక జోక్యాన్ని వ్యతిరేకించిన మరియు బహుశా స్వతంత్రుడైన పికోలీని సస్పెండ్ చేయడం నిందితుడిపై అభియోగాల నమోదులో రాజకీయ జోక్యం నిజమనిపించేలా నాకు అనుమానాన్ని కల్పించాయి.
తీర్పులోని 220వ పేరాగ్రాఫ్‌లో న్యాయమూర్తి నికోల్సన్ ఈ విధంగా రాశారు,
దీనిలో రాజకీయ జోక్యం, ఒత్తిడి లేదా ప్రభావాన్ని సూచించే ప్రవర్తన నాకు గోచరిస్తుంది. మంత్రి మడునా నుంచి నగుకా వరకు రాజకీయ నాయకత్వంతో ఈ జోక్యం ప్రారంభమవుతుంది, దరఖాస్తుదారుడి విచారణను ఆయన తిరస్కరించినప్పుడు, తింట్ ప్రతినిధులతో ఆయన సంభాషణలు మరియు సమావేశాలు మరియు నేను ప్రస్తావించిన ఇతర విషయాలు రాజకీయ జోక్యాన్ని సూచిస్తున్నాయి. ఇచ్చిన సాక్ష్యాలు ప్రకారం న్యాయస్థానం ఈ జోక్యాన్ని నిర్ధారిస్తుంది, అసలు వాస్తవాల గురించి అసాధారణ పరిజ్ఞానం ఉన్న పార్టీ ప్రేరణకు అనుకూలంగా ఉంది. యెంగెనీ విషయంలో సూచించిన రాజకీయ జోక్యం యొక్క సూచన లేదా సలహా కంటే ఇది మరింత అతిశయకరంగా ఉంది. జాతి వివక్ష క్రమం కింద నూతన దక్షిణాఫ్రికాలో ఇటువంటి ప్రక్రియ జరగడం తీవ్ర ఆందోళనకర విషయమని అభిప్రాయపడ్డారు.
ఈ కేసు విచారణకు ముందు దక్షిణాఫ్రికా న్యాయవ్యవస్థను జుమా మద్దుతుదారులు తీవ్రంగా విమర్శించారు. పాల్ గోబెనీ వంటి ప్రముఖ న్యాయకోవిదులు కూడా న్యాయవ్యవస్థ పనితీరుపై అసంతృప్తి వ్యక్తం చేశారు, దక్షిణాఫ్రికా న్యాయవ్యవస్థ ఆయనకు అనుకూలంగా తీర్పు వెల్లడించిన సందర్భాల్లో ఇది మూడోవది, జుమాపై తీసుకొచ్చిన అత్యాచార అభియోగాలు వీగిపోయిన సందర్భం కూడా వీటిలో ఒకటి. తరువాత NDPP వెంటనే ఈ నిర్ణయంపై పునర్విచారణను కోరనున్నట్లు ప్రకటించింది.
థాబో బెకీ ఆపై పీటర్‌రీట్జ్‌బర్గ్ హైకోర్టు న్యాయమూర్తి క్రిస్ నికోల్సన్ తీర్పుపై పునర్విచారణను కోరుతూ రాజ్యాంగ న్యాయస్థానంలో ఒక వాంగ్మూలాన్ని మరియు పిటిషన్‌ను దాఖలు చేశారు:
న్యాయస్థానం అనేక పరిణామాలు గల సంకటమైన, అవమానమైన మరియు ప్రతికూలమైన నిర్ధారణలకు రావడం అసమంజసమని, జుమా విషయంలో నిర్ధారణల ప్రాతిపదికన తీర్పు చెప్పడం లేదా ఖండించడం తగదని అభిప్రాయపడ్డారు. న్యాయ ప్రయోజనాలను దృష్టిలో ఉంచుకొని, నా యొక్క వినయపూర్వకమైన పిటిషన్ ఈ విషయంలో పునర్విచారణను కోరుతుంది. ఈ ప్రతికూల నిర్ధారణల ఫలితంగా నా రాజకీయ పార్టీ ANC నా పదవిని రద్దు చేసిందని పేర్కొన్నారు, గత 52 సంవత్సరాలుగా ANCకి విధేయుడనై మరియు పార్టీకి కట్టుబడి ఉన్న వ్యక్తిగా ఈ నిర్ణయాన్ని సమ్మతించానని చెప్పారు. దీనిపై పునర్విచారణ జరగనట్లయితే, తనకు మరిన్ని ప్రతికూల పరిణామాలు ఎదురుకావొచ్చని ఈ పిటిషన్‌లో ఆయన తెలియజేశారు.
నేషనల్ ప్రాసిక్యూటింగ్ అథారిటీ ప్రతినిధి త్లాలీ త్లాలీ సెప్టెంబరు 23న ప్రిటోరియా నుంచి ఫోన్‌లో మాట్లాడుతూ, తమకు పత్రాలు అందినట్లు చెప్పారు. ఇది పరిశీలనలో ఉందన్నారు."
బ్లోయెంఫోంటైన్‌లోని సుప్రీం కోర్ట్ ఆఫ్ అప్పీల్‌లో జనవరి 12, 2009న పునర్విచారణ పిటిషన్ విచారణకు స్వీకరించబడింది. డిప్యూటీ జడ్జ్ ప్రెసిడెంట్ లూయిస్ హార్మ్ పిటిషన్ రెండు కోణాలపై విచారణ జరిపారు. జుమాపై NPA లంచం మరియు అవినీతి అభియోగాలు నమోదు చేసే ముందు ఆయనకు వివరణ ఇచ్చే అవకాశం ఇచ్చారా లేదా అనేది మొదటి కోణం. ఆ తరువాత అధ్యక్ష బాధ్యతలు చేపట్టిన తాబో బెకీ ద్వారా రాజకీయ ప్రోద్బలంతో జుమాపై అభియోగాలు మోపాలని NPA నిర్ణయం తీసుకుందని న్యాయమూర్తి నికోల్సన్ ఇచ్చిన తీర్పు సరైనదేనా అనేది ఈ విచారణ యొక్క రెండో కోణం.
నిందితుడికి వివరణ ఇచ్చే అవకాశం కల్పించడంలో NPA బాధ్యతకు సంబంధించి హార్మ్స్ DP, నికోల్సన్ రాజ్యంగంలోని 179వ విభాగానికి ఇచ్చిన తప్పని, NPAకు అటువంటి బాధ్యత లేదని, జుమాపై అభియోగాలు నమోదు చేసే స్వేచ్ఛ దానికుందని పేర్కొంది. బెకీ యొక్క రాజకీయ జోక్యంపై నికోల్సన్ వివరణలకు సంబంధించిన ప్రశ్నపై, దిగువ కోర్టు తన అధికారాన్ని దాటి వ్యవహరించిందని హార్మ్స్ DP గుర్తించింది.
ఏప్రిల్ 6, 2009న, నేషనల్ ప్రాసిక్యూటింగ్ అథారిటీ (NPA) జుమాపై అన్ని కేసులను ఎత్తివేసింది, ఆయనతోపాటు నేరారోపణలు ఎదుర్కొన్న ఫ్రెంచ్ ఆయుధాల కంపెనీ తింట్‌పై కూడా కేసులు ఎత్తివేసింది, నేర విచారణలో తీవ్రమైన లోపాలు బయటపడటంతో NPA ఈ నిర్ణయం తీసుకుంది. స్కార్పియన్‌ల అధిపతి లియోనార్డ్ మెక్‌కార్తీ మరియు పబ్లిక్ ప్రాసిక్యూషన్స్ మాజీ జాతీయ డైరెక్టర్ బులెలానీ నగుకా మధ్య జరిగిన ఫోన్ సంభాషణల్లో...జుమా రాజకీయ ప్రత్యర్థి, అధ్యక్షుడు థాబో బెకీ రాజకీయ ప్రయోజనం కోసం ఆయనపై కేసులు నమోదు చేసే సమయంలో కుట్ర జరిగినట్లు వెల్లడైంది. NPA తాత్కాలిక అధిపతి మోకోథెడి ఎప్షి ఆయనపై నమోదు చేసిన అభియోగాలను ఎత్తివేస్తున్నట్లు ప్రకటించారు, ఈ సందర్భంగా ఆయన మాట్లాడుతూ, న్యాయ ప్రక్రియకు కళంకం తెచ్చే రీతిలో ఈ అభియోగాల నమోదు ప్రక్రియ జరిగిందని, ఈ కారణంగానే వాటిని ఎత్తివేస్తున్నట్లు పేర్కొన్నారు, అయితే అభియోగాల ఎత్తివేతను వాటిని పూర్తిగా రద్దు చేస్తున్నట్లు భావించరాదని స్పష్టం చేశారు.
NPA యొక్క ప్రకటనకు ముందు, కనీసం రెండు రాజకీయ పార్టీలు ఈ అభియోగాల ఎత్తివేతపై సొంతగా న్యాయపరమైన చర్యలు చేపడతామని సూచించాయి. డెమొక్రటిక్ అలెయన్స్ తరువాత NPA నిర్ణయంపై న్యాయ సమీక్ష పిటిషన్ దాఖలు చేసింది, కూటమి నేత హెలెన్ జిల్లె ఈ పిటిషన్‌లో ఎప్షి తన నిర్ణయాన్ని చట్ట పరిధిలో తీసుకోలేదని, రాజకీయ ఒత్తిళ్లకు తలొగ్గి ఈ నిర్ణయం తీసుకున్నారని ఆరోపించారు. జూన్ 9, 2009న ఈ కేసుపై విచారణకు రంగం సిద్ధమైంది. ఇదిలా ఉంటే జుమై తగిన సమయంలో తన స్పందనలు దాఖలు చేశారు, ఎప్షి ఈ కేసు విచారణ విషయంలో జాప్యం చేశారు, NPA యొక్క స్పందనను తెలియజేయడంలో రెండుసార్లు గడుపు పొడిగింపు కోరారు. NPA ప్రతినిధి ఎంతుంజీ మాగా మాట్లాడుతూ...ప్రధాన విషయాలు పరిష్కరించాల్సి ఉన్న కారణంగా తాము పత్రాలను దాఖలు చేయలేకపోతున్నామని చెప్పారు. డెమొక్రటిక్ అలెయన్స్ పార్టీ అధిపతి జిల్లె మాట్లాడుతూ జుమా స్పందన సమూలంగా తప్పని మరియు రాజ్యాంగ ప్రాతిపదికకు ఇది విరుద్ధంగా ఉందని వాదించారు. న్యాయపరమైన సవాళ్లు కొనసాగుతున్నప్పటికీ, జూన్ 2009నాటి ఒక అధ్యయనంలో సగం మంది దక్షిణాఫ్రికా పౌరులు జాకబ్ జుమా సరిగా పనిచేస్తున్నట్లు అభిప్రాయపడ్డారు. జూన్ 2009 ద్వితీయార్ధంలో TNS రీసెర్చ్ స్టడీస్ నిర్వహించిన సర్వే జుమా ఆమోద రేటు క్రమంగా పెరుగుతుందని సూచించింది. సర్వేలో పాల్గొన్న సుమారుగా 57% మంది పౌరులు జుమాను సమర్థవంతమైన నేతగా గుర్తించారు - ఏప్రిల్ 2009లో అధ్యక్ష బాధ్యతలు చేపట్టిన సమయంలో కంటే ఆయనకు మద్దతు 3% పెరిగింది. మాజీ అధ్యక్షుడు థాబో బెకీని అధికారం నుంచి తొలగించిన కొన్ని నెలల తరువాత మరియు జుమా అవినీతి ఆరోపణలు ఎదుర్కొంటున్న సమయంలో, అంటే నవంబరు 2008లో కేవలం 36% మంది దక్షిణాఫ్రికా పౌరులు మాత్రమే ఆయన విషయంలో అనుకూలంగా స్పందించారు.
డిసెంబరు 2005లో, జోహనెస్‌బర్గ్‌లోని ఫారెస్ట్ టౌన్‌లో ఉన్న నివాసంలో 31 ఏళ్ల మహిళపై జుమా అత్యాచారానికి పాల్పడినట్లు అభియోగాలు నమోదయ్యాయి. బాధితురాలు ఒక ప్రముఖ ANC కుటుంబానికి చెందిన వ్యక్తి కావడం గమనార్హం, మరణించిన ఒక ఉద్యమ పోరాటయోధుడి కుమార్తె ఆయన ఆమె ఎయిడ్స్ (AIDS) కార్యకర్తగా పనిచేస్తున్నారు, అంతేకాకుండా ఆమెకు HIV పాజిటివ్ కూడా ఉంది. ఈ అభియోగాలను జుమా ఖండించారు, తమ మధ్య శృంగారం ఇరువురి సమ్మతిపై జరిగిందన్నారు.
అభియోగాలు దాఖలు చేయడానికి ముందుగా, నవంబరులోనే ఆయనపై అత్యాచార ఆరోపణలకు సంబంధించిన పుకార్లు వ్యాపించాయి, అప్పటికే జుమా యొక్క రాజకీయ జీవితం కష్టాల్లో కూరుకుపోవడం ప్రారంభమైంది. ఆయన యొక్క ఉన్నత-స్థాయి రాజకీయ మద్దతుదారుల్లో ఎక్కువ మంది అవినీతి అభియోగాలపై స్పందించినట్లుగా, ఈ కొత్త ఆరోపణలపై మాట్లాడటానికి ముందుకు రాలేదు. అత్యాచార అభియోగాలపై విచారణకు ముందుగా ఒక విచారణ సమయంలో, వేలాది మంది ఆయన మద్దతుదారులు కోర్టు బయట గుమిగూడారు, ఇదిలా ఉంటే అత్యాచార-వ్యతిరేక సంఘాలకు చెందిన అతికొద్దిమంది కార్యకర్తలు మాత్రమే అత్యాచార బాధితురాలికి మద్దతుగా నిలిచారు. విచారణకు వెళ్లే ముందు, జుమా తన మద్దతుదారులను ఉద్దేశించి మాట్లాడుతూ "లెతు ఎంషినీ వామీ" (నా మెషిన్ గన్ తీసుకురండి) అని పాట పాడారు, ANC యువజన సంఘం మరియు కమ్యూనిస్ట్ పార్టీ యువజన సంఘం ప్రతినిధులు జుమాకు మద్దతుగా నిలబడ్డారు.
అత్యాచార విచారణ సాగుతున్న కాలంలో, జుమా వివాదాన్ని ఏ విధంగా పరిష్కరించాలనే దానిపై మరియు SACPతో ఆయన అనుబంధంపై సౌతాఫ్రికా కమ్యూనిస్ట్ పార్టీలో తీవ్రమైన విభేదాలు వచ్చినట్లు వార్తలు తెరపైకివచ్చాయి. పార్టీ యొక్క యువజన విభాగంలో అనేక మంది సభ్యులు జుమాకు మద్దతుగా నిలబడగా, SACPలోని ఇతరులు పాలనా విధానాలకు వ్యతిరేకంగా ఒక వ్యక్తి వెనుక నిలబడటాన్ని వ్యతిరేకించారు.
కొందరు మాజీ మద్దతుదారులు ఫిరాయించినప్పటికీ, అనేక మంది జుమా మద్దతుదారులు కోర్టు ప్రాంగణం బయట ఆయనకు మద్దతు ఇవ్వడం కొనసాగించారు, తమ ఐక్యత మరియు జుమా యొక్క ఫిర్యాది నైతిక బలంపై వారు నిరంతరం దాడు చేస్తున్నారని అత్యాచార వ్యతిరేక సంఘాలు ఆరోపించాయి, ఫిర్యాది యొక్క ఒక సన్నిహిత మిత్రురాలిని జుమా మద్దతుదారులు అవమానించారని, అంతేకాకుండా ఫిర్యాది అనుకొని ఒక మహిళపై రాళ్లు విసిరారని విమర్శించాయి. బాధితురాలి యొక్క గత లైంగిక సంబంధాలకు సంబంధించిన సాక్ష్యాన్ని జుమా తరపు ప్రతివాద బృందం సమర్పించింది, జుమా-బాధితురాలి మధ్య జరిగిన శృంగారం ఇరువురి సమ్మతంతోనే జరిగిందని నిశ్చితంగా చెప్పింది. ఇదిలా ఉంటే వాదుల బృందం అత్యాచారం జరిగిన సమయంలో బాధితురాలి నుంచి వ్యతిరేకత వ్యక్తం కాకపోవడానికి ఆమె నిర్ఘాంతపోవడమే కారణమని వాదించారు, వారిరువురి మధ్య తండ్రి-కూతురి లాంటి సంబంధం ఉండేదని చెప్పారు.
జాతీయ ఎయిడ్స్ (AIDS) మండలికి జుమా అధిపతిగా ఉండటంతో ఈ విచారణ రాజకీయ వివాదాన్ని సృష్టించింది, ప్రస్తుతం అత్యాచార ఆరోపణలు చేసిన మహిళ HIV-పాజిటివ్‌ అని తెలిసినప్పటికీ, శృంగారంలో పాల్గొనే సమయంలో నేను కండోమ్ ఉపయోగించలేదని జుమా అంగీకరించడంతో ఈ వివాదం చెలరేగింది. "HIV సోకే ప్రమాదాన్ని తగ్గించేందుకు" శృంగారం తరువాత స్నానం చేశానని జుమా న్యాయస్థానంలో చెప్పారు. ఈ ప్రకటనను న్యాయమూర్తి, ఆరోగ్య నిపుణులు మరియు AIDS కార్యకర్తలు ఖండించారు. ప్రముఖ దక్షిణాఫ్రికా హాస్య పత్రిక మేడమ్ & ఈవ్ మరియు ప్రఖ్యాత రాజకీయ కార్టూనిస్ట్ జాపిరో ఈ విషయాన్ని పదేపదే పరిహాసం చేశారు. HIV అవగాహన బృందాలు స్నానం చేయడం వలన HIV సోకకుండా అడ్డుకోలేరని ఉద్ఘాటించాయి.
మే 8, 2006న, అత్యాచారంలో జుమా నేరస్థుడు కాదని న్యాయస్థానం నిర్ధారించింది, ఆమెతో జరిపిన శృంగార చర్య ఇరువురి సమ్మతంతో జరిగిందనే జుమా వాదనతో న్యాయస్థానం ఏకీభవించింది. న్యాయమూర్తి వాన్ డెర్ మెర్వ్ న్యాయస్థానంలో అబద్ధం చెప్పినందుకు ఫిర్యాదిని తీవ్రంగా మందలించారు, నిర్లక్ష్యంగా వ్యవహరించినందుకు జుమాను కూడా న్యాయమూర్తి మందలించారు.
అత్యాచార విచారణ ముగిసిన తరువాత, ఈ విచారణ ఫలితంగా వెలుగుచూసిన రాజకీయ వ్యవస్థ చీలికలు దక్షిణాప్రికా పౌరుల్లో కలవరం సృష్టించాయి. మెయిల్ అండ్ గార్డియన్ విశ్లేషణ ఒకటి ఈ పరిణామాలను సమస్యాత్మకంగా వర్ణించింది:
ఏదేమైనప్పటికీ, బిజినెస్ డేకు చెందిన కరీమా బ్రౌన్ "ది గార్డియన్" అనే పత్రికతో అత్యాచార కేసులో తీర్పు వెలుబడిన తరువాత మాట్లాడుతూ, జాకబ్ జుమా తిరిగి తెరపైకి వచ్చారన్నారు. ANC నాయకత్వంలో ఆయన రాక తీవ్రమైన గందరగోళాన్ని సృష్టించింది. ఇప్పుడు జుమా లుతులీ హౌస్ (ANC ప్రధాన కార్యాలయం)కు వెళుతున్నారు. తనను తిరిగి ఉపాధ్యక్షుడిగా నిలబెట్టాలని డిమాండ్ చేస్తారు, ఇతరులకు ఆయనను నిలువరించడం కష్టమవుతుంది ... ఇది తన రాజకీయ జీవితంలో జుమాకు అతిపెద్ద విజయం అవుతుందని బ్రౌన్ చెప్పారు."
జుమా అధ్యక్ష పోటీదారుగా తిరిగి రావడంతో అంతర్జాతీయ పెట్టుబడిదారులకు ఆందోళన కలిగించింది. యూనియన్ భవనాలు వద్ద జుమాను మరియు ఆయన మద్దతుదారులను చూసినప్పుడు కలిగే ఆందోళన ఎక్కువగా మధ్యతరగతి మరియు వ్యాపారులను దుర్బలపరుస్తుందని ఒక స్వతంత్ర విశ్లేషణ సూచించింది.
ఉపాధ్యక్షుడిగా బాధ్యతలు నిర్వహిస్తున్న సమయంలో జుమాకు ANC యువజన విభాగం, సౌతాఫ్రికన్ కమ్యూనిస్ట్ పార్టీ మరియు కాంగ్రెస్ ఆఫ్ సౌతాఫ్రికన్ ట్రేడ్ యూనియన్స్ (COSATU)లతోపాటు ANC యొక్క వామపక్షం గణనీయమైన మద్దతు ఇచ్చాయి. జుమా అవినీతి ఆరోపణలు ఎదుర్కొన్నప్పుడు కూడా, ఈ సంస్థలు ఆయనకు మద్దతుగానే నిలబడ్డాయి. దేశ ఉపాధ్యక్ష బాధ్యతల నుంచి తొలగించబడిన తరువాత జుమా తనకు మద్దతు తగ్గకుండా చూసుకునేందుకు పార్టీలోని పాక్షిక-స్వతంత్ర నిర్మాణాల ప్రభావం ఉపయోగపడింది.
జుమా యొక్క తొలగింపు రెండు రకాలుగా వివరించబడింది. దక్షిణాఫ్రికా ప్రభుత్వం తమలో జరిగే అవినీతిని కూడా తొలగించేందుకు కట్టుబడి ఉందనే స్పష్టమైన సంకేతాన్ని ఈ నిర్ణయం ద్వారా ప్రపంచానికి తెలియజేసిందని అనేక మంది అంతర్జాతీయ పరిశీలకులు ప్రశంసించారు. మరోవైపు, దక్షిణాఫ్రికాకు చెందిన కొందరు పరిశీలకులు, జుమా మరియు బెకీలు ఆఫ్రికన్ నేషనల్ కాంగ్రెస్‌లో వివిధ నియోజకవర్గాలకు ప్రాతినిధ్యం వహిస్తున్న విషయంపై దృష్టి పెట్టారు. కొందరు వామ-పక్ష మద్దతుదారులు బెకీ మరియు పార్టీలోని ఆయన యొక్క విఫణి-ప్రాధాన్య విభాగం కలిసి ANCలో తమ ఆధిపత్యాన్ని చాటుకునేందుకు జుమాను తొలగించేందుకు కుట్ర పన్నాయని ఆరోపించారు.
2005లో న్యాయస్థానంలో అవినీతి-నిరోధక ఆరోపణలపై జరిగిన విచారణలకు జుమా హాజరైన ప్రతిసారి భారీసంఖ్యలో ఆయన మద్దతుదారులు అక్కడకు వచ్చారు. ఒక విచారణ సందర్భంగా, జుమా మద్దతుదారులు బెకీ బొమ్మ ఉన్న టీ-షర్టులను తగలబెట్టారు, ఈ సంఘటనను ANC ఖండించింది; జుమా మరియు అతని మిత్రపక్షాల ప్రతినిధులు తరువాత సమావేశాలకు పార్టీ క్రమశిక్షణ పాటించాలని విజ్ఞప్తులు చేశారు. నవంబరులో తరువాతి విచారణ సందర్భంగా, జుమా మద్దతుదారులు ఆయనకు మద్దతుగా వేల సంఖ్యలో తరలివచ్చారు; ఆయన డర్బన్ ప్రజానీకానికి జులులో ప్రసంగించారు, పార్టీ ఐక్యతకు విజ్ఞప్తి చేయడంతోపాటు, జాతి విచక్షణ శకంలో ఉపయోగించిన ఉద్యమ పాట "లెతు ఎంషినీ వామీ" పాట పాడారు, ఈ పాటకు "నా మిషిన్ గన్ తీసుకురండి" అనే అర్థం వస్తుంది. ANC యువజన విభాగం కోసం జుమా దేశంలోని మిగిలిన ప్రాంతాల్లో నిర్వహించిన అక్టోబరు పర్యటనలో కూడా సమావేశాలకు భారీ సంఖ్యలో పౌరులు హాజరయ్యారు. ఆయన రాజకీయ బలం కొద్దిగా పార్టీ యొక్క అంతర్గత రాజకీయాల్లో తన సంబంధాలపై ఆధారపడి ఉన్నప్పటికీ, జుమాపట్ల మద్దతుదారుల్లో విధేయత కూడా ఆయన రాజకీయ బలంలో ప్రధాన భాగమని ఒక విశ్లేషకుడు వాదించాడు, విధేయత మరియు పరస్పర సాయానికి సంబంధించిన జులు పద్ధతిని ఇది సూచిస్తుందన్నాడు.
పార్టీ నేతల్లో ఆయనకున్న మద్దతు కారణంగా, జుమా ఒక శక్తివంతమైన రాజకీయ వ్యక్తిగా నిలిచివుండటంతోపాటు, దేశ ఉపాధ్యక్ష బాధ్యతల నుంచి తొలగించబడిన తరువాత కూడా ANCలో ఉన్నత స్థానంలో కొనసాగాడు. జుమాపై తీసుకొచ్చిన అవినీతి నేరాభియోగాల్లో ఆయన నిర్దోషిగా తేలినట్లయితే, 2009 దేశాధ్యక్ష ఎన్నికల్లో మరే ఇతర ANC అభ్యర్థి ఆయనను ఓడించలేరని రాజకీయ విశ్లేషకుల కమిటీ ఒకటి నవంబరు 2005లో సూచించింది. అయితే, వాస్తవానికి జుమా మద్దతుదారులు ఆయన వామపక్ష అభ్యర్థిగా ఉండాలని కోరుకుంటున్నప్పటికీ, అంతర్జాతీయ మరియు జాతీయ ఆర్థిక నిరోధాలకు రూపం ఇచ్చిన బెకీ అధ్యక్ష పాలనకు తరువాతి అధ్యక్ష పాలన భిన్నంగా ఏమీ ఉండబోధని ఈ విశ్లేషకులు పేర్కొన్నారు.
జాకబ్ జుమా ఒక బహుభార్యా ప్రియుడు, ఆయన ఐదుసార్లు వివాహం చేసుకున్నారు, ఆయనకు 20 మంది పిల్లలు ఉన్నారు.
జనవరి 2010లో, ది సండే టైమ్స్ పత్రిక ఇర్విన్ ఖోజా కుమార్తె సోనోనో ఖోజా అక్టోబరు 8, 2009న జుమా ఇరవైయ్యొవ బిడ్డకు జన్మనిచ్చినట్లు వార్తలు ప్రచురించింది, ఈ కుమార్తె పేరు థాండెకైల్ మాటినా జుమా.అధ్యక్షుడు జుమా ప్రాతినిధ్యం వహిస్తున్న ఆఫ్రికన్ నేషనల్ కాంగ్రెస్ చారిత్రాత్మకంగా ZANU-PF పార్టీతో సహజ అనుబంధం కలిగివుంది, ఈ రెండు పార్టీలు శ్వేతజాతీయుల అణిచివేత చర్యలపై జరిపిన పోరాటం నుంచి పుట్టుకొచ్చాయి. దక్షిణాఫ్రికా మాజీ అధ్యక్షుడు థాబో బెకీ ఎన్నడూ ముగాబే యొక్క విధానాలను బహిరంగంగా విమర్శించలేదు - ముగాబే నాయకత్వంపై పశ్చిమ దేశాల నుంచి కఠిన స్పందనలు వస్తున్నప్పటికీ, ఆయన "ఆర్భాట దౌత్యానికి" బదులుగా "నిశ్శబ్ద దౌత్యానికి" ప్రాధాన్యత ఇచ్చారు. ఇదిలా ఉంటే, పార్టీ యొక్క వామపక్ష విభాగం మరియు పార్టీ-అనుబంధ సంస్థలు ANC యూత్ లీగ్, సౌతాఫ్రికన్ కమ్యూనిస్ట్ పార్టీ మరియు కాంగ్రెస్ ఆఫ్ సౌతాఫ్రికన్ ట్రేడ్ యూనియన్స్ (COSATU) జింబాబ్వే విషయంలో కఠిన వైఖరిని ప్రదర్శించాయి. ఈ సంస్థల నుంచే జుమా మద్దతు పొందారు.
జింబాబ్వేపై జుమా వైఖరి మిశ్రమంగా కనిపిస్తుంది. జర్మన్ మేగజైన్ "డెర్ స్పీగెల్‌"కు 2006లో ఇచ్చిన ఒక ఇంటర్వ్యూలో ఆయన మాట్లాడుతూ ముగాబే విషయంలో తనకు దయనీయమైన అనుబంధాలు ఉన్నాయన్నారు, ఆఫ్రికన్‌లలో ముగాబే ఒక ప్రసిద్ధ వ్యక్తి అనే విషయాన్ని ఐరాపావాసులు విస్మరిస్తున్నారన్నారు. వారి దృష్టిలో, శతాబ్దాల కాలనీ పాలన తరువాత నల్లజాతీయులకు ఆయన వారి దేశాన్ని ఇచ్చారు. జుమా చేసిన వ్యాఖ్యలు: "ప్రజలు ఆయన్ను ప్రేమిస్తున్నారు, అందువలన మనం ఆయనను ఎలా ఖండించగలం? ముగాబే విషయంలో ఐరోపా మరియు అమెరికా దేశాలు చేస్తున్న విమర్శల్లో జాతి దురహంకారపూరితమైన కోణం ఉందని అనేక మంది ఆఫ్రికన్లు భావిస్తున్నారు. అంగోలా, రిపబ్లిక్ ఆఫ్ కాంగో మరియు రువాండాల్లో మిలియన్ల మంది నల్లజాతీయులు మరణించారు. దురదృష్టవశాత్తూ జింబాబ్వేలో కూడా అతికొద్ది మంది శ్వేతజాతీయులు మాత్రమే ప్రాణాలు కోల్పోయారు, దీనిని పశ్చిమ దేశాలు ఇప్పటికే తమకు అనుకూలంగా మార్చుకున్నాయి."
ఇదిలా ఉంటే, డిసెంబరు 2007లో, ఆయన జింబాబ్వే నాయకత్వాన్ని తీవ్రంగా విమర్శించారు, బెకీకి విరుద్ధంగా తన విధానాన్ని నిర్వచించారు:
అనేక మంది ప్రపంచ దేశాల నేతలు కోరుకుంటున్న హింసాకాండ అణిచివేత జరగకపోగా, ఇది పెరుగుతుండటం మరింత బాధాకరమైన విషయమన్నారు. చరిత్ర చివరకు నియంతలను తుదముట్టిస్తుందని, వారికి అండగా నిలిచినవారు, హింసాకాండను చూస్తూ నిలబడినవారికి కూడా పరిణామాలు ఎదుర్కోక తప్పదని హెచ్చరించారు. అన్యాయాన్ని ఆశ్రయించడం మరియు ఇతరుల కష్టాన్ని విస్మరించడం ఆధునిక ప్రపంచం యొక్క అవమానకర లక్షణమని చెప్పారు.
నియంతల విషయంలో కఠినంగా వ్యవహరించడంలో విఫలమయ్యారని బెకీని ఆయన విమర్శించారు.
జింబాబ్వేలో మార్చి 29, 2008న జరిగిన వివాదాస్పద ఎన్నికల తరువాత, ఆయన జింబాబ్వే ఎన్నికల ప్రక్రియలో కీలకంగా మారారు, ఫలితాల వెల్లడిలో జాప్యం అనుమానాస్పదంగా ఉందని సూచించారు. జూన్ 24న జరిగిన విలేకరుల సమావేశంలో ఆయన మాట్లాడుతూ: ZANU-PFతో మేము ఏకీభవించలేము. విలువల ప్రాతిపదికన వారి విధానాలను తాము అంగీకరించలేమన్నారు. ఓటు వేసిన పౌరుల హక్కు కోసం, ప్రజాస్వామ్యం కోసం పోరాడుతున్నామన్నారు. జూలైలో జరిగిన ఒక ANC విందులో, పదవి నుంచి తప్పుకునేందుకు ముగాబే నిరాకరించడంపై ఆయన నిప్పులు చెరిగారు.
అత్యాచార విచారణ సందర్భంగా తనపై ప్రసార మాధ్యమాలు విస్తృతంగా ప్రచురించిన కథనాల నేపథ్యంలో, జూన్ 30, 2006న వివిధ దక్షిణాఫ్రికా ప్రసార మాధ్యమ సంస్థలపై పరువు నష్టం వ్యాజ్యాలు దాఖలు చేశారు, తన ప్రతిష్ఠను మంటగలిపే విధంగా ఈ సంస్థలు కార్టూన్‌లు, వ్యాఖ్యానాలు, ఛాయాచిత్రాలు, వ్యంగ్యాత్మక భాగాలను ప్రచురించినందుకు ఆయన ఈ చర్య తీసుకున్నారు. ఆయన న్యాయపరమైన చర్యలు చేపట్టిన ప్రసార మాధ్యమ సంస్థల్లో ది స్టార్ (R 20 మిలియన్ల పరువునష్టం దావా), రాపోర్ట్ (R 10 మిలియన్లు), హైవెల్డ్ స్టెరియో (R 6 మిలియన్లు), ది సిటిజెన్ (R 5 మిలియన్లు), సండే సన్ (R 5 మిలియన్లు), సండే ఇండిపెండెంట్ (R 5 మిలియన్లు) మరియు సండే వరల్డ్ (R 5 మిలియన్లు) ఉన్నాయి.
కన్జర్వేటివ్ పార్టీ మాజీ MP, న్యాయవాది జుర్గ్ ప్రిన్‌స్లోతోపాటు వైక్లిఫ్ మోథులోయ్‌లకు మీడియాకు సంబంధించిన వివాదాలను చూసే బాధ్యతలను అప్పగించారు. జుమా వ్యాఖ్యలు ప్రకారం:
తమపై కేసులు పెట్టడంపై ప్రసారమాధ్యమాలు కూడా తీవ్రంగా స్పందించాయి, జుమా ఈ చర్యల చేపట్టడంపై తీవ్రంగా విమర్శలు గుప్పిస్తూ కథనాలు ప్రచురించాయి, ఆయన పత్రికా స్వాతంత్ర్యాన్ని సవాలు చేస్తున్నారని ఆరోపించాయి.
ఎయిడ్స్ రాకుండా ఉండేందుకు శృంగారం తరువాత స్నానం చేశానని ప్రకటించిన జుమాపై ప్రోంటో కండోమ్‌లకు సంబంధించిన ఒక ప్రకటనలో మరింత వ్యంగ్యాత్మక అనుకరణ వచ్చింది.
సెప్టెంబరు 24, 2006న స్టాంజెర్‌లో జరిగిన వారసత్వ దిన వేడుకలో స్వలింగ-సంపర్కుల వివాహాలను విమర్శించినందుకు జుమాపై స్వలింగ సంపర్కుల సంఘాలు ఆగ్రహం వ్యక్తం చేశాయి, ఆయన స్వలింగ-సంపర్కుల వివాహంపై మాట్లాడుతూ, దేశానికి మరియు దేవుడికి ఇటువంటి వివాహాలను అవమానంగా వ్యాఖ్యానించారు: నేను పెరుగుతున్నప్పుడు, ఉగ్గింగిలీ (స్వలింక సంపర్కుడు) తనకు ఎన్నడూ తనకు తారసపడలేదని చెప్పారు. అటువంటివారు కనిపించి ఉంటే కొట్టి ఉండేవాడినన్నారు.
జాయింట్ వర్కింగ్ గ్రూపు (స్వలింగ సంపర్కుల హక్కుల పోరాట సంస్థ) జుమా నాయకత్వ లక్షణాలను ప్రశ్నించింది, నిజమైన నేత తెలివి మరియు వివేకంతో నాయకత్వం వహించాలని - ప్రాచుర్యం లేదా ఆదరణతో కాదని సూచించింది. ఇటువంటి సంకుచిత స్వభావం గల వ్యక్తిని దేశానికి నాయకత్వం వహించే వ్యక్తిగా ఏ విధంగా భావించగలమని ప్రశ్నించింది?"
తన ప్రకటనతో మనస్తాపం చెందిన వ్యక్తులకు జుమా తరువాత క్షమాపణ చెప్పారు, మనకు స్వాతంత్ర్యం తీసుకురావడంలో పోరాడిన అనేక మంది స్వలింగ సంపర్కులపై తనకు కూడా గౌరవం ఉందని, వారి సేవలను గుర్తిస్తానని మరియు ప్రశంసిస్తానని చెప్పారు, జాతివివక్ష లేని, పక్షపాతరహిత విజయవంతమైన దక్షిణాఫ్రికా నిర్మాణంలో వారు కూడా తమ వంతు పాత్ర పోషిస్తున్నారని పేర్కొన్నారు.
జూన్ 2007లో పశ్చిమ సహారాకు స్వాతంత్ర్యం లభించడంపై జుమా మద్దతు తెలపడాన్ని దక్షిణాఫ్రికాలో మొరాకో దౌత్యాధికారి హబీద్ డెఫౌడ్ విమర్శించారు. 1970వ దశకం నుంచి ANC సహ్రావీ స్వాతంత్ర్య ఉద్యమం ఫ్రాంట్ పోలిసారియోకు మద్దతు ఇస్తుంది, మండేలా మరియు బెకీ పాలనలో కూడా దీనికి మద్దతు కొనసాగింది. 2004లో దక్షిణాఫ్రికా సహ్రావీ అరబ్ డెమొక్రటిక్ రిపబ్లిక్ లేదా SADRను ఒక చట్టబద్ధమైన ప్రవాస-ప్రభుత్వంగా గుర్తించింది.
దక్షిణాఫ్రికా కౌమార దశ బాలల్లో గర్భధారణను నిరోధించేందుకు జుమా సూచించిన పరిష్కారం వారి బిడ్డలను ఆధీనంలోకి తీసుకొని, తల్లులను కళాశాలకు పంపించాలని, వారికి బలవంతంగానైనా డిగ్రీలు వచ్చేలా చేయాలన్నారు.
దక్షిణాఫ్రికాను ఏసుక్రీస్తు తిరిగి వచ్చే వరకు ANC పాలిస్తుందని జుమా చేసిన వ్యాఖ్యలు వివాదాస్పదమయ్యాయి, పాలనలో తమ పార్టీ కొనసాగాలని దేవుడు కోరుకుంటున్నారన్నారు, ఈ వ్యాఖ్యలపై మత మరియు లౌకిక సమూహాలు నుంచి జుమాను మందలించాయి:
తమ పార్టీ ప్రారంభమైనప్పుడు పాస్టర్‌ల దీవెనలు లభించాయని, ఈ దీవెనలు పొందిన ఒకేఒక్క సంస్థ తమదే కాబట్టి, దేవుడు తమ పాలనను కోరుకుంటున్నాడని చెప్పారు. స్వర్గంలో కూడా తమ పార్టీ దీవెనలు అందుకుంది. అందువలన ఏసుక్రీస్తు తిరిగి వచ్చే వరకు మేము ఈ దేశాన్ని పాలిస్తామన్నారు. మనం దేశాన్ని పాలిస్తున్నప్పుడు, మన నగరాన్ని పాలించేందుకు మరెవరినీ అనుమతించరాదని పేర్కొన్నారు.
జుమా తరువాత తన వ్యాఖ్యలను రాజకీయ వ్యాఖ్యలుగా సమర్థించుకున్నారు: ఏసుక్రీస్తు గురించి మాట్లాడటం, ఆయనను అవమానించడం కాదని; వాస్తవానికి చారిత్రాత్మకంగా ANC గురించి తాను మాట్లాడానని చెప్పారు. ఇవి కేవలం రాజకీయ వ్యాఖ్యలు మాత్రమే, తాము బలంగా ఉన్నామని, సుదీర్ఘకాలం తాము ఇటువంటి బలమైన స్థితిలోనే ఉంటామని తన వ్యాఖ్యల సారాంశమన్నారు. ఇతరులకు ఎవరికైనా ఈ వ్యాఖ్యలు అసౌకర్యాన్ని కలిగించినట్లయితే, వారికి క్షమాపణలు చెబుతానన్నారు. నేను కూడా బాప్టిజం స్వీకరించానని, ఏసుక్రీస్తు గురించి తెలుసన్నారు: నాకు దేవుడంటే భయం ఉంది [... ]ఈ వ్యాఖ్యలు దేవుడిని తృణీకరించేవి కాదన్నారు."
NPA తనపై అవినీతి కేసు ఎత్తివేసిన కొద్దికాలానికే, జుమా మరో వివాదంలో చిక్కుకున్నారు, జోహనెస్‌బర్గ్‌లోని శాండ్‌టన్‌లో ఉన్న హిల్టన్ హోటల్ వద్ద జుమా ఆఫ్రికాన్స్ కమ్యూనిటీని ఉద్దేశించి మాట్లాడుతూ ఈ విధంగా మాట్లాడారు (ఎన్నికల ప్రయోజనాల కోసం ఇలా మాట్లాడలేదని వివరణ ఇచ్చారు)
దక్షిణాఫ్రికాలోని అన్ని శ్వేతజాతి సమూహాల కంటే ఆఫ్రికానెర్‌లు మాత్రమే నిజమైన దక్షిణాఫ్రికా పౌరులని ఆయన చేసిన వ్యాఖ్యలు వివాదాస్పదమయ్యాయి.
ఈ రోజు వరకు, వారెన్నడూ రెండు పాస్‌పోర్టులు కలిగిలేను: వారి వద్ద ఒకే పాస్‌పోర్ట్ ఉందని వ్యాఖ్యానించారు. వారు ఇక్కడ ఉండేందుకే ఉన్నారు.
జాతి వివక్షపై మాట్లాడుతూ, జుమా వ్యంగ్యాత్మకంగా నిరసనలకు ఆఫ్రికానెర్ విన్నూత్న పద్ధతిని ప్రశంసించారు, ఇది ప్రత్యేక అభివృద్ధి అనే పదాలతో దాని యొక్క నేరాలను దాచిపెట్టిందన్నారు. పోలీసుల అవినీతి విషయంపై ఆయన వివాదాస్పద వ్యాఖ్యలు చేశారు, క్రిమినల్ అయిన ఒక వ్యక్తి చేతుల్లో దేశం భారాన్ని పెట్టరాదనన్నారు."
మార్చి 2009లో, పదిహేనేళ్ల జైలు శిక్ష అనుభవిస్తున్న షాబీర్ షేక్ 28 నెలలు తరువాత జైలు నుండి విడుదలయ్యాడు. ఆయనకు మెడికల్ పెరోల్ ఇచ్చారు, ప్రాణాంతక రోగం సోకినప్పుడు మాత్రమే ఔదార్యంతో ఇచ్చేందుకు ఇటువంటి పెరోల్ ఉద్దేశించబడింది, ఆస్పత్రి నుంచి విడుదల చేసేందుకు ఆరోగ్యం సహకరిస్తుందని వైద్యులు సూచించినప్పటికీ ఆయనకు ఇటువంటి పెరోల్ మంజూరు చేయడం వివాదాస్పదమైంది.
ఈ పరిణామంలో జుమా పాత్ర ఉందని ప్రసార మాధ్యమాలు ఊహాగానాలు వెల్లడించాయి, అయితే ANC అధ్యక్ష ప్రతినిధి ఈ పుకార్లను ఖండించారు. అయితే కొన్ని రోజుల ముందు, దక్షిణాఫ్రికా అధ్యక్షుడిగా జుమా బహిరంగంగా మాట్లాడుతూ తాను షేక్ విడుదలకు వ్యక్తిగతంగా ప్రయత్నిస్తానని చెప్పారు.
ఆగస్టు 6, 2009న, జుమా శాండిల్ నకోబోను దక్షిణాఫ్రికా ప్రధాన న్యాయమూర్తిగా ప్రతిపాదించారు, దీనిపై నాలుగు ప్రతిపక్ష పార్టీలు విమర్శలు గుప్పించాయి. అక్టోబరు 1, 2009న, ఈ నియామకం ధ్రువీకరించబడింది. డెమొక్రటిక్ అలెయన్స్, కాంగ్రెస్ ఆఫ్ ది పీపుల్, ఇకాథా ఫ్రీడమ్ పార్టీ మరియు ఇండిపెండెంట్ డెమొక్రాట్స్ పార్టీలు దీనిపై మాట్లాడుతూ, నకోబో పేరును ప్రతిపాదించే ముందు సరైన సంప్రదింపులు జరపలేదని విమర్శించాయి. ప్రస్తుత ఉప ప్రధాన న్యాయమూర్తి డిక్‌గ్యాంగ్ మోసెనెక్ ఈ పదవికి తగిన వ్యక్తి అని, ఆయనకు ఈ బాధ్యతలు అప్పగించేందుకు తిరిగి ప్రధాన న్యాయమూర్తి నియామక ప్రక్రియ చేపట్టాలని ప్రతిపక్షం జుమాకు విజ్ఞప్తి చేసింది.
దక్షిణాఫ్రికా అధ్యక్షుడిగా బాధ్యతలు స్వీకరించిన తరువాత 60 రోజుల్లోగా తన ఆస్తుల వివరాలను ప్రకటించాల్సిన అవసరం ఉంది. అయితే మార్చి 2010నాటికి కూడా ఆయన ఆస్తులను ప్రకటించలేదు, అప్పటికి ఆయన అధ్యక్ష బాధ్యతలు స్వీకరించి తొమ్మిది నెలల సమయం గడిచింది. ప్రతిపక్ష పార్టీలు మరియు ANC కూటమి భాగస్వామి COSATU జుమా ఆస్తులు ప్రకటించాలని డిమాండ్‌లు వచ్చాయి . జుమా విషయాన్ని ప్రత్యేక సందర్భంగా పరిగణించాలని ANC ప్రతినిధి బ్రియాన్ సోకోటు విజ్ఞప్తి చేశారు, పెద్ద కుటుంబం ఉండటంతో తన ఆస్తులను ప్రకటించడంలో జాప్యం జరిగిందని వివరించారు. ఈ ప్రకటన నుంచి తరువాత ANC కూడా దూరంగా ఉంది .  తరువాత జుమా తన ఆస్తుల వివరాలను వెల్లడించారు.
2010లో జుమా రక్షక భటులు కొందరు ప్రభుత్వ సేవకులు మరియు జర్నలిస్ట్‌లతో వివాదాస్పద విషయాల్లో చిక్కుకున్నారు. జుమా యొక్క రక్షక భటులతో అసహ్యంగా ప్రవర్తించినందుకు ఫిబ్రవరిలో, కేప్‌టౌన్ విద్యార్థి చుమానీ మాక్స్‌వెల్‌ను పోలీసులు నిర్బంధించారు. మాక్స్‌వెల్ ఒక క్రియాశీల ANC సభ్యుడు , 24 గంటల తరువాత అతని విడుదలయ్యాడు, పోలీసులకు ఒక రాతపూర్వక క్షమాపణ రాసిన తరువాత అతడిని విడుదల చేశారు, అతను తరువాత దీనిపై మాట్లాడుతూ...తన చేత బలవంతంగా క్షమాపణ లేఖ రాయించారని చెప్పాడు. సాధారణ దుస్తుల్లో ఉన్న పోలీసు సిబ్బంది తన ఇంటిపై దాడి చేశారని, తుపాకీతో బెదిరించి తనను బలవంతంగా తీసుకెళ్లారని చెప్పాడు. మాక్స్‌వెల్ తరువాత పోలీసులపై న్యాయపరమైన చర్యలు చేపట్టాడు , అతని తరపున హ్యూమన్ రైట్స్ కమిషన్‌కు కూడా ఒక ఫిర్యాదు దాఖలు చేయబడింది. పార్లమెంట్ సమావేశాల్లో ఈ వివాదం వాడివేడి చర్చనీయాంశం అయింది .
మార్చిలో, జుమా కాన్వాయ్‌ను ఫోటోలు తీసిన జర్నలిస్ట్ షెపో లెసోల్ చేత బలవంతంగా ఆ ఫోటోలను పోలీసులు అతని కెమేరా నుంచి తొలగించారు, జుమాను జోహనెస్‌బర్గ్ నివాసంలో ఫోటోలు తీసినందుకు ఇద్దరు ఫోటోగ్రాఫర్‌లను పోలీసులు నిర్బంధించారు . స్కై న్యూస్ విలేకరి ఎమ్మా హర్డ్ తరువాత మాట్లాడుతూ, తనను అక్కడి నుంచి గెంటివేశారని, జుమా రక్షక భటులు 2009  న తనపై చేయి చేసుకున్నారని ఆరోపించారు.